text: РЕГЛАМЕНТ (ЕС) № 294/2013 НА КОМИСИЯТА
  от 14 март 2013 година
  за изменение и поправка на Регламент (ЕС) № 142/2011 за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (1), и по-специално член 5, параграф 2, член 15, параграф 1, първа алинея, букви б) и в), член 15, параграф 1, втора алинея, член 18, параграф 3, член 19, параграф 4, първа алинея, букви а), б) и в), член 19, параграф 4, втора алинея, член 21, параграф 6, буква в), член 32, параграф 3, буква а), член 40, първа алинея, буква г), член 41, параграф 3, първа и трета алинея, член 42, параграф 2 и член 45, параграф 4 от него,
  като има предвид, че:
  (1)
  С Регламент (ЕО) № 1069/2009 се установяват правила по отношение на страничните животински продукти и производните продукти във връзка с опазването на общественото здраве и здравето на животните, за да се предотвратят и сведат до минимум рисковете за общественото здраве и здравето на животните, произтичащи от тези продукти. В регламента се предвижда също определянето на крайна точка в производствената верига за някои производни продукти, след която за тях повече не се прилагат изискванията на същия регламент.
  (2)
  С Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (2), се определят правила за прилагане на Регламент (ЕО) № 1069/2009, включително правила за определяне на крайни точки за някои производни продукти.
  (3)
  В своето становище от 7 февруари 2011 г. относно капацитета на олеохимичните процеси за свеждане до минимум на възможните рискове, свързани с ТСЕ в странични животински продукти от категория 1 (3), Европейският орган за безопасност на храните („ЕОБХ“) стига до заключението, че рисковете във връзка с разпространението на трансмисивната спонгиформна енцефалопатия („ТСЕ“) са значително по-малки след преработка на материал от категория 1 с хидролитично разграждане на мазнините и хидрогениране. Съществуват обаче някои неясни аспекти по отношение на намаляването на инфекциозността на ТСЕ в олеохимичните продукти, произведени от материал от категория 1. Поради тази причина не може със сигурност да се приеме, че при посочените продукти липсва инфекциозност, и че съответно те не биха могли да представляват риск, ако постъпят в хранителната верига. Поради това член 3 от Регламент (ЕС) № 142/2011 и приложения XIV и XV към същия регламент следва да бъдат съответно изменени.
  (4)
  В член 18, параграф 1 от Регламент (ЕО) № 1069/2009 се предвиждат дерогации за употребата на материали от категория 2 и 3 за хранене на определени видове животни, които не влизат в хранителната верига, в т.ч. циркови животни. Тъй като някои циркови животни са от видове, които обикновено се използват за производството на храна, е необходимо за храненето на циркови животни с посочените материали да се прилагат условията, определени в член 13 от Регламент (ЕС) № 142/2011.
  (5)
  В член 19, параграф 1, буква е) от Регламент (ЕО) № 1069/2009 се предвижда дерогация за унищожаването на пчели и странични продукти от пчеларството чрез изгаряне или заравяне на място при условия, които не допускат предаването на рискове за общественото здраве и здравето на животните. Член 15, буква в) от Регламент (ЕС) № 142/2011 се отнася до специалните правила по отношение на събирането и унищожаването на пчели и странични продукти от пчеларството. Уводното изречение от посочения член следва да бъде съответно поправено, като се включи препратка към специалните правила по отношение на събирането и унищожаването на пчели и странични продукти от пчеларството.
  (6)
  В член 36, параграф 3 от Регламент (ЕС) № 142/2011 се предвижда преходен период до 31 декември 2012 г. за унищожаването на малки количества материали от категория 3, както са посочени в член 10, буква е) от Регламент (ЕО) № 1069/2009. Този преходен период следва да бъде удължен с още две години, през които да се съберат допълнителни данни за събирането, транспортирането и унищожаването на съответния материал от категория 3.
  (7)
  Преработените животински протеини, произведени от странични животински продукти, различни от материалите от категория 3, посочени в член 10, букви н), о) и п) от Регламент (ЕО) № 1069/2009, може да се използват като съставка за производството на преработени храни за домашни любимци. Преработените животински протеини не следва да се декларират като храни за домашни любимци, освен ако не са смесени в подходящо съотношение с други хранителни вещества, които домашните животни от съответния вид обикновено консумират. Производителят на преработени животински протеини обаче може да изпраща продукта на съдържателите на признати развъдници за кучета или групи ловни хрътки и за хранене на кучета и котки в приюти за производството на смесени храни за кучета и котки. В този случай продуктът трябва да се декларира и етикетира като преработени животински протеини. В случай на износ на преработени животински протеини освен разпоредбите на законодателството относно страничните животински продукти се прилагат и тези на Регламент (ЕО) № 999/2001 на Европейския парламент и на Съвета (4). Съгласно част III, точка Е2 от приложение IV към посочения регламент износът на преработени животински протеини трябва да бъде предмет на писмено споразумение между държавите членки на произход на преработените животински протеини и третата държава по местоназначение. Такова задължение не съществува по отношение на износа на храни за домашни любимци. Предвид наблюдавания риск от нецелесъобразно използване на разпоредбите за износ на преработени животински протеини е необходимо по-точно определение за храни за домашни любимци.
  (8)
  С Регламент (ЕО) № 1069/2009 се разрешава преобразуването на странични животински продукти и производни продукти в биогаз. Производството на биогаз води до генерирането на твърди или течни фракции. Необходимо е да се уточни, че изискванията по отношение на унищожаването на тези отпадъци се отнасят и за двете фракции.
  (9)
  В своето становище от 30 ноември 2010 г. относно абиотичните рискове за общественото здраве и здравето на животните от глицерина като съпътстващ продукт от производството на биодизел от странични животински продукти от категория 1 и от растителни масла (5) ЕОБХ признава, че глицеринът, който е бил преработен по метод 1, посочен в глава III от приложение IV към Регламент (ЕС) № 142/2011 с цел производство на биодизел, е безопасен материал от гледна точна на риска от ТСЕ. Като съпътстващ продукт от производството на биодизел глицеринът може да бъде преработен в биогаз и остатъци от храносмилането след производството на биогаз и да бъде приложен върху почвата без риск за общественото здраве и здравето на животните на територията на държавата членка производител, при условие че компетентният орган вземе такова решение.
  (10)
  Страничните животински продукти, посочени в член 13, буква е) от Регламент (ЕО) № 1069/2009, може да бъдат прилагани без преработка върху почвата, ако компетентният орган не смята, че те представляват риск за разпространение на сериозни трансмисивни болести. Същите продукти могат да бъдат компостирани или преобразувани в биогаз без предварителна преработка.
  (11)
  Изложеният в приложение VIII към Регламент (ЕС) № 142/2011 стандартен текст за описанието на странични животински продукти и производни продукти, които са предмет на търговия между държавите членки, трябва да бъде ясно и четливо отбелязан върху опаковката, контейнера или превозното средство по време на транспортирането и съхраняването. Списъкът на стандартните формулировки на текста следва да бъде разширен, за да се вземе предвид търговията с преработен оборски тор.
  (12)
  С член 48 от Регламент (ЕО) № 1069/2009 от операторите се изисква да информират компетентния орган на държавата членка по местоназначение за своето намерение да изпратят пратка с материали от категория 1 или 2. Държавите членки могат да сключват двустранни спогодби за предоставяне на услугите на своите съоръжения за целите на кремирането на домашни любимци от други държави членки, с които имат обща граница. В този случай изискванията, определени в член 48, параграфи 1-3 от Регламент (ЕО) № 1069/2009, представляват ненужни допълнителни административни пречки.
  (13)
  В глава II от приложение Х към Регламент (ЕС) № 142/2011 са изложени специфични изисквания по отношение на производните продукти, предназначени за производството на фуражни суровини. Формулировката на дерогацията за пускането на пазара мляко, преработено в съответствие с националните стандарти, следва да бъде изменена, за да се включат в нейния обхват и продуктите на млечна основа и продуктите - млечни деривати, и по този начин раздел 4, част II от посочената глава да се приведе в съответствие с разпоредбите на член 10 от Регламент (ЕО) № 1069/2009, и по-специално с тези от буква е), и да се разреши преработката на някои хранителни продукти с изтекъл срок на годност в материал за хранене на селскостопански животни, различни от животните с ценна кожа.
  (14)
  Когато като суровина за производството на фуражи за селскостопански животни се използват хранителни продукти с изтекъл срок на годност, съдържащи съставки от животински произход, се прилагат специфични изисквания с цел предотвратяване на риска от предаване на болести по животните. Ако обаче хранителните продукти с изтекъл срок на годност не съдържат месо, риба или продукти от месо или риба, следва да бъде разрешено използването им за производството на фуражи, предназначени за селскостопански животни, при условие че те не представляват никакъв риск от предаване на болести, заразни за хората или за животните.
  (15)
  В член 32 от Регламент (ЕО) № 1069/2009 са определени условията за пускане на пазара и употребата на органични торове и подобрители на почвата. Тези продукти могат да се произвеждат от материали от категория 2 и 3 в съответствие с изискванията, установени в приложение XI към Регламент (ЕС) № 142/2011. В случай на преработени животински протеини от материал от категория 3 трябва да се спазват специфичните изисквания за производството, установени в глава II от приложение Х към Регламент (ЕС) № 142/2011, в т.ч. за преработени животински протеини, когато те са предназначени единствено за употреба в храни за домашни любимци. За повече яснота е необходимо приложение XI към Регламент (ЕС) № 142/2011 да бъде изменено и да се включат препратки към всички стандарти за преработка за преработени животински протеини.
  (16)
  С цел насърчаване на научните изследвания и изследванията в областта на биологичното разнообразие следва да се предостави дерогация за хранилищата, научните организации и музеите по отношение на събирането, транспортирането и употребата на животни или части от животни, запазени в определена среда, изцяло закрепени върху предметни стъкла или под формата на преработени генетични мостри. Изискването по отношение на ловните трофеи и другите препарати, установени в глава VI от приложение XIII към Регламент (ЕС) № 142/2011, следва да бъдат съответно изменени.
  (17)
  В таблица 2 от глава II, раздел 1 от приложение XIV към Регламент (ЕС) № 142/2011 са изложени изискванията по отношение на вноса на странични животински продукти в Съюза. Формулировката на текста в някои части от таблицата следва да бъде подобрена с цел предоставяне на по-ясна информация. При някои стоки, които могат да бъдат съставени от странични животински продукти от различни животни, следва да бъде съответно изменен посоченият в таблица 2 списък на третите държави, от които е разрешен вносът на странични животински продукти от съответните видове. Промените следва да бъдат отразени в съответните сертификати, съдържащи се в приложение XV към посочения регламент.
  (18)
  Храните за домашни любимци може да бъдат произведени от материал от категория 3, различен от материалите от категория 3, посочени в член 10, букви н), о) и п) от Регламент (ЕО) № 1069/2009. Правилата, които се прилагат по отношение на пускането на пазара на храни за домашни любимци в рамките на ЕС, следва да се прилагат и по отношение на вноса от трети държави. Обхватът на сертификата от глава 3(Б) от приложение XV към Регламент (ЕС) № 142/2011 следва да бъде разширен с препратка към член 10, буква в) от Регламент (ЕО) № 1069/2009.
  (19)
  Следва да бъдат изяснени някои изисквания по отношение на вноса на кръв и кръвни продукти, и по-специално изискванията относно произхода на кръвта. Кръвта трябва да идва от безопасен източник, който може да бъде кланица, одобрена в съответствие със законодателството на ЕС, кланица, одобрена в съответствие с националното законодателство на третата държава, или от живи животни, отгледани за такива цели. Кръвта от такива безопасни източници може също така да бъде смесвана. Необходимо е текстът на съответните сертификати да бъде изменен. Поради това приложение XIV и глави 4(А), 4(В) и 4(Г) от приложение XV към Регламент (ЕС) № 142/2011 следва да бъдат изменени.
  (20)
  В приложение XVI към Регламент (ЕС) № 142/2011 са изложени правилата относно официалния контрол във връзка с храненето на лешоядни птици с материал от категория 1. В съответствие с член 18 от Регламент (ЕО) № 1069/2009 компетентният орган може да разреши храненето с материал от категория 1 на застрашени или защитени видове лешоядни птици, както и на други видове, живеещи в своето естествено местообитание. Съответно следва да бъде разширен обхватът на съществуващите правила по отношение на официалния контрол във връзка с храненето на лешоядни птици, за да се включат всички животни, чието хранене с материал от категория 1 може да бъде разрешено в съответствие с приложение VI към Регламент (ЕС) № 142/2011.
  (21)
  Поради това Регламент (ЕС) № 142/2011 следва да бъде съответно изменен.
  (22)
  С цел да се избегнат смущения в търговията следва да бъде определен преходен период, по време на който вносът на стоки, за които се отнасят разпоредбите на Регламент (ЕС) № 142/2011, изменен с настоящия регламент, следва да бъде приет от държавите членки в съответствие с действащите разпоредби преди влизането в сила/датата на прилагане на настоящия регламент.
  (23)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение от страна на Европейския парламент и Съвета,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕС) № 142/2011 се изменя, както следва:
  1)
  В член 3 буква и) се заменя със следното:
  „и)
  бензин и горива, които отговарят на специфичните изисквания за продукти, получени чрез многостадиен каталитичен процес за производството на възобновяеми горива, установени в приложение IV, глава IV, раздел 3, точка 2, буква в);
  й)
  олеохимични продукти, произведени от топени мазнини, които отговарят на изискванията от приложение ХIII, глава XI.“;
  2)
  Член 13 се изменя, както следва:
  а)
  в параграф 1 буква д) се заменя със следното:
  „д)
  ларви и червеи за риболовна стръв;
  е)
  циркови животни.“;
  б)
  в параграф 2 буква д) се заменя със следното:
  „д)
  ларви и червеи за риболовна стръв;
  е)
  циркови животни.“;
  3)
  В член 15 уводното изречение се заменя със следното:
  „Ако компетентният орган разреши унищожаването на странични животински продукти чрез дерогацията, предвидена в член 19, параграф 1, букви а), б), в), д) и е) от Регламент (ЕО) № 1069/2009, при унищожаването се спазват следните специални правила, изложени в приложение VI, глава III:“;
  4)
  В член 36, параграф 3 датата „31 декември 2012 г.“ се заменя с „31 декември 2014 г.“
  5)
  Приложения I, IV, V, VI, VIII, X, XI и XIII-XVI се изменят в съответствие с текста от приложението към настоящия регламент.
  Член 2
  За преходен период до 26 декември 2013 г. пратките от странични животински продукти и производни продукти, придружени от здравен сертификат, който е попълнен и подписан в съответствие с образец от глави 3(Б), 3(Г), 4(A), 4(В), 4(Г), 6(A), 8, 10(Б), 11, 14(A) и 15 от приложение XV към Регламент (ЕС) № 142/2011 в редакцията му преди датата на влизане в сила на настоящия регламент, продължават да се приемат за внос в Съюза, при условие че тези сертификати са попълнени и подписани преди 26 октомври 2013 г.
  Член 3
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Прилага се от 15 март 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 март 2013 година.